: : Terima kasih Yang Berhormat Tuan Speaker. Soalan saya nombor 30.
PERTANYAAN-PERTANYAAN MULUT DARIPADA Y.B. TUAN GUNARAJAH A/L R GEORGE (N48 SENTOSA)
TAJUK : TAMBAHBAIK INISIATIF PEDULI RAKYAT
30. Bertanya kepada Y.A.B. Dato' Menteri Besar:-
Apakah Kerajaan Negeri mempunyai pelan untuk tingkatkan penerimaan Kad Peduli Sihat dan Kasih Ibu Smart Selangor sebagai bantuan pasca COVID-19?
Bilakah sistem Kad Peduli Sihat akan diaktifkan semula?
Apakah Kerajaan Negeri mempunyai perancangan untuk membawa semula Khairat Kematian SMUE?
: Terima kasih Yang Berhormat Sentosa. Baik. Untuk makluman Ahli-ahli Yang Berhormat semua, bilangan kad KISS Ibu Smart, kad Kasih Ibu Smart Selangor (KISS) yang diperuntukkan pada masa kini, masih sama iaitu 25,000 setelah peningkatan 5,000 selepas bajet 2020 ya. Walau bagaimanapun dalam keadaan menghadapi fasa pemulihan pandemik COVID-19 ini, Kerajaan Negeri sedang mempertimbangkan untuk menambahbaik perkhidmatan KISS ini dengan memperluaskan jenis barangan yang boleh dibeli oleh pemegang kad KISS sebagai alat perlindungan seperti alat perlindungan diri ya, sarung tangan, pelitup muka, cecair pembasmi kuman ya, di kedai-kedai dan pasar raya terpilih yang sebelum ini tidak ada dalam senarai yang boleh mereka beli. Bagi penambahbaikan Peduli Sihat pula Kerajaan Negeri Selangor telah bersetuju menambah bilangan kuota pemegang polisi Skim
Insurans Peduli Sihat daripada 65,000 kepada 85,000 pemegang polisi dengan pembahagian tambahan kuota seperti yang saya akan sebutkan. 18,000 polisi peruntukan kepada pemohon yang memenuhi kriteria dan syarat kelayakan berasaskan pendapatan terendah daripada senarai pemohon dan kuota ini tidak tertakluk kepada kuota DUN. Kalau Yang Berhormat ingat, semasa kita membuat penjajaran 65,000 yang dapat kemudian ada lagi yang layak tetapi terkeluar dari kuota dan peruntukan yang kita ada. Jadi, kita dahulukan 18,000 ini ambil yang paling rendah di dalam senarai yang layak untuk memberikan, menyambung Skim Peduli Sihat ini kepada mereka. Dan 1,000 kad lagi adalah kita khusus kan untuk Ketua Kampung Tradisi, Ketua Kampung Cina, Ketua Komuniti India dan kakitangan Pusat Khidmat Masyarakat DUN, Penyelia Pusat Wanita Berdaya dan untuk pejabat, staf kakitangan Pejabat Ahli Majlis Mesyuarat Kerajaan Negeri yang berpendapatan RM 2,000.00 dan ke bawah.
Sebanyak 200 kad lagi kita berikan kepada orang kurang upaya dan warga emas yang tidak tersenarai di dalam kuota DUN dan kita ada lagi 800 untuk polisi untuk kes-kes terpencil mengikut permohonan ADUN - ADUN untuk kes-kes ini. Program Skim Peduli Sihat telah diaktifkan semula semenjak Jun 2019 sebenarnya Yang Berhormat dan semasa penjajaran berhenti sekejap daripada Mei 2019 hingga Jun 2019 dan sekarang ini ia telah ditambah baik dan saya ingat hari ini Yang Amat Berhormat Menteri Besar kita akan membuat satu sidang akhbar untuk memberitahu kepada awam tentang tambah baik Kad Peduli Sihat ini atau pun sekarang ini kita panggil Skim Insurans Peduli Sihat ini dan yang baiknya tentang Skim Insurans Peduli Sihat ini walaupun diluluskan pada April 2020 semasa kita di dalam PKP para pemegang polisi juga layak menerima manfaat asas mula daripada Januari 2020 dengan tempoh sah laku hingga 2021 dan akan diperbaharui kepada pemegang polisi yang masih memenuhi kriteria dan syarat kelayakan yang ditetapkan. Jadi inilah yang telah ditambah baik tentang Kad Peduli Sihat kita ini dan untuk khairat kematian saya ingat Yang Amat Berhormat Menteri Besar kita sudah jawab semalam kalau tak silap saya tentang pertimbangan akan diberikan semula pada peruntukan 2021, Insya Allah.